Eskom vra Wet van Transvaal vir munisipale skuld(Foto: pixabay) Dit gaan Eskom nie aan hoe munisipaliteite hul skuldenaars kry om skuld te vereffen nie, maar munisipaliteite moet nou vir Eskom betaal wat hulle die kragvoorsiener skuld. Só het die voorsitter van die Eskom-raad, Jabu Mabuza, Dinsdagoggend in die parlement aan munisipale leiers van die Suid-Afrikaanse Plaaslike Regeringsvereniging (Salga) gesê. “In 2013 was munisipale skuld aan Eskom R1 miljard. Nou is dit R25 miljard, waarvan twee derdes deur net tien munisipaliteite geskuld word. Binne vier jaar het betaling van elektrisiteit deur munisipaliteite afgeneem van 93% tot 78%. Dit is dus mense wat kan betaal en altyd betaal het, maar nou opgehou het met betaal,” het Mabuza voor die parlement se staande komitee oor openbare rekeninge (Skoor) gesê. Hy het ná ŉ ellelange voorlegging oor die omvang van munisipale skuld deur amptenare van die departement van samewerkende regering gesê: “Hou op sê hoe ons in hierdie situasie beland het. Ons moet bepaal hoe kom ons úit hierdie situasie.” Mabuza het aanhou sê dat wanbetalers se krag afgesny moet word. Hy het politieke ingryping daarvoor geblameer dat dit nog nie gebeur nie en uitgewys daar is geen aanmoediging om te betaal as diegene wat nie betaal nie, skotvry daarvan afkom. ANC-LP’s was baie onwillig om oor die afsny van elektrisiteit deur munisipaliteite te praat. Mervyn Dirks, ANC-LP, het gevra of Eskom die elektrisiteit van Soweto (met reusagtige uitstaande skuld, wat sy elektrisiteit regstreeks van Eskom kry) se krag gaan afsny met dieselfde beslistheid wat die kragvoorsiener van stadsrade verlang. Ander ANC-LP’s het daarop gewys dat baie huishoudings aan onmenslike omstandighede blootgestel sal word as hul krag afgesny word, terwyl daar ook uit ANC-geledere gevra is dat munisipaliteite, Eskom en die interministeriële taakspan oor die kwessie skik. Die minister van samewerkende regering, dr. Nkosazana Dlamini-Zuma, was egter nogmaals afwesig om rekenskap aan Skoor te verskaf – hierdie keer weens familieredes. Alf Lees, DA-LP, het gesê die interministeriële taakspan het nou al 40 keer vergader en steeds neem wanbetaling toe. Hy het daarop gewys dat nie ŉ enkele munisipaliteit in die Wes-Kaap agterstallig is met die betaling van munisipale rekeninge aan Eskom nie, en gesê al wat nodig is om die probleem op te los is politieke wil en dissipline.